V. Veteška, podpredseda NR SR: (2005-03-16):
V. Tkáč, poslanec: Pán predsedajúci, pani spravodajkyňa, pán minister, dámy a páni, dovoľte v úvode povedať niekoľko všeobecných poznámok k problematike, ktorú riešime v súvislosti s týmto novelizovaným zákonom, a to predovšetkým z hľadiska prístupu k systematike legislatívy a potom k obsahu vládneho návrhu. Čo sa týka systematiky návrhu, respektíve systematiky prác vo verejnom záujme a odmeňovania prác vo verejnom záujme, je otázkou, či tento legislatívny model, táto architektúra je už v súčasnosti efektívna a či má význam takéto členenie na zákon o výkone prác a potom zákon o odmeňovaní. Myslím si, že už je to prekonané a bolo to prekonané na samotnom počiatku, pretože už po vzniku Scenára sociálnej reformy na federálnej úrovni v čase bývalého Česko-Slovenska sa v podstate aj na základe tradícií i európskej a medzinárodnej legislatívy rozlišovala v podstate štátna služba a verejná služba. Štátna služba má v súčasnosti právny režim vykrytý, verejná služba bola potom v rámci tradičného, už pre túto vládnu koalíciu ničenia všetkého, čo bolo pred ňou, menená na výkon prác vo verejnom záujme a potom na odmeňovanie. Myslím si, že to je legislatívny luxus, takto rozdeľovať legislatívu na dva zákony, ktoré potom podliehajú aj určitej svojvôli pri prístupoch k jednotlivým najmä inštitúciám, či zložkám, alebo subjektom z hľadiska osobného rozsahu tohto zákona. Mám na mysli aj to, že v súčasnosti je naozaj viac rozporov aj v súvislosti s tým, čo sa predkladá. To je prvý všeobecný blok. Druhý všeobecný blok je ten, že možno vyvolávať určité otázniky, a to najmä po prijatí antidiskriminačného zákona, či vôbec má nejaký ústavný činiteľ právo zdôrazniť myšlienku, že bude preferovať mladých pedagógov. Ja sa pýtam, kto to je mladý pedagóg, mladý zamestnanec v pedagogickej oblasti a či tým jednoznačne časť tých nemladých nediskriminuje. Keď skončilo hlasovanie o antidiskriminačnom zákone, tak som si v duchu povedal, že azda málokto si ešte uvedomuje, čo sa schválilo. Je zrejmé, že antidiskriminačný zákon bude predmetom prerokúvania konkrétnych káuz na súdoch a až súdna prax, súdna moc určí potom jeho rámce. V každom prípade mám však aj pri tejto konštrukcii novely vládneho návrhu zákona o odmeňovaní niektorých zamestnancov pri výkone prác vo verejnom záujme pochybnosti, či tu evidentne nehrozí diskriminácia. Vôbec nemám nič proti mladým pedagógom, voči motivácii toho, aby čo najviac mladých ľudí do pedagogickej praxe prišlo, ale jednoducho aj keby ten antidiskriminačný zákon neplatil, tak platia iné medzinárodné právne predpisy, ktoré tvoria súčasť slovenského právneho poriadku, nechcem ich rýchlo vymenúvať, ale pripomeniem všeobecnú deklaráciu ľudských práv, pripomeniem medzinárodný pakt o hospodárskych, sociálnych a kultúrnych právach, pripomeniem dokumenty Európskej únie, pripomeniem Európsku sociálnu chartu a tiež celý rad dohovorov Medzinárodnej organizácie práce. Tie tvoria tiež rámec slovenského pracovného práva a medzinárodného pracovného práva a v tejto súvislosti má táto úvaha o ústavnosti takýchto prístupov svoje miesto. Preto si myslím, že aj keď počítame s tým, že niektorí kolegovia ešte vystúpia po mne, že upraviť tieto záležitosti bude treba v rámci celej množiny všetkých zamestnancov, a tiež by som chcel upozorniť na platové pomery nepedagogických zamestnancov v školstve a tiež na platové pomery zamestnancov v sociálnej sfére. Dovoľte teraz prísť ku špeciálnemu problému alebo k osobitnej otázke a to je to, čoho sme boli svedkami aj včera pri demonštráciách zamestnancov zdravotníckych zariadení. Dovoľte, aby som uviedol širšie súvislosti. Ak zákon o odmeňovaní prác a zákon o prácach vo verejnom záujme definuje osobný rozsah, teda určuje subjekty, ktorých sa to týka, vrátane potom individuálnych pracovnoprávnych vzťahov, tak treba uviesť, že tento mechanizmus spadá tiež pod kolektívne pracovné vzťahy a spadá tiež pod mechanizmy kolektívneho vyjednávania, respektíve odvetvových tripartít. Pán minister aj keď má iné záujmy v súčasnosti, nesleduje moje vystúpenie, mi môže dať za pravdu, keď sa bude mi venovať, že v tejto súvislosti sa tu nasľubovali viaceré skutočnosti. Dovoľte, aby som uviedol pri širšom odôvodnení môjho návrhu niektoré fakty, pretože som predložil alebo predkladám pozmeňujúci návrh, ten ste už mali dostať, o rozšírení niektorej skupiny alebo určitej skupiny zdravotníckych zariadení do vymenovania osobného rozsahu tohto návrhu novely zákona. Chcem v tejto súvislosti uviesť, že ide o zamestnancov príspevkových zdravotníckych zariadení v zriaďovateľskej pôsobnosti Ministerstva zdravotníctva Slovenskej republiky, vyšších územných celkov a obcí. V tejto súvislosti ten prvý zákon o výkone prác vo verejnom záujme upravuje celý rad nadštandardných povinností a obmedzení pre týchto zamestnancov, ale kompenzácie sa už v rámci zákona o odmeňovaní prác vo verejnom záujme, tieto kompenzácie už v podstate nie sú vykryté. Čiže už tu je zásadný rozpor medzi osobným rozsahom pôsobnosti toho jedného zákona o prácach a druhého zákona o odmeňovaní pri týchto prácach. V tejto súvislosti už pri schvaľovaní tohto zákona v našom parlamente v decembri 2003 a najmä na jeho začiatku účinnosti vo vzťahu k zriaďovateľom vyšších územných celkov vznikali problémy. Preto by som vás chcel upozorniť, že už 4. februára... Ja by som poprosil, keby ste si úrad zobrali mimo, ja, pán predsedajúci, počkám, skutočne, kým sa zúradujú veci vedľa mňa, takto sa vystupovať nedá.